РЕГЛАМЕНТ (ЕО) № 246/2008 НА КОМИСИЯТА
от 17 март 2008 година
за изменение на Регламент (ЕО) № 1043/2005 за прилагането на Регламент (ЕО) № 3448/93 на Съвета относно системата за възстановяване на средства при износа на някои селскостопански продукти, изнасяни под формата на стоки, които не са включени в приложение I към Договора, както и на критериите за определяне размера на такова възстановяване
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 3448/93 на Съвета от 6 декември 1993 г. за определяне на търговския режим, приложим за някои стоки, получени от преработката на селскостопански продукти (1), и по-специално член 8, параграф 3, първа алинея от него,
като има предвид, че:
(1)
В член 14, първи параграф от Регламент (ЕО) 1043/2005 на Комисията (2) се описва подробно честотата на определяне на ставката на възстановяване на средства за основните продукти според регламентите, упоменати в член 1, параграф 1, изнасяни във вид на стоки, които не са включени в приложение I.
(2)
В съответствие с регламентите, упоменати в член 1, параграф 1 от Регламент (ЕО) № 1043/2005, средствата могат да бъдат възстановени, когато условията на вътрешния и външния пазар го позволяват. Когато условията на пазара не оправдават възстановяване на средствата, определянето на ставка за даден период може да се отмени.
(3)
В член 8, параграф 3, втора алинея от Регламент (ЕО) № 3448/93 се споменава същата процедура за възстановяване на средства за съответните селскостопански продукти, когато те се изнасят в непреработен вид.
(4)
С цел опростяване и хармонизиране е удачно да се промени член 14 от Регламент (ЕО) № 1043/2005.
(5)
Регламент (ЕО) № 1043/2005 следва да бъде съответно изменен.
(6)
Мерките, предвидени в настоящия регламент, са в съответствие със становището на Управителния комитет по хоризонталните въпроси относно търговията с преработени селскостопански продукти, които не са изброени в приложение I,
ПРИЕ НАСТОЯЩИЯ РЕГЛАМЕНТ:
Член 1
Член 14 от Регламент (ЕО) № 1043/2005 се заменя със следния текст:
„Член 14
Ставката на възстановяване на средства се определя ежемесечно за 100 kg от основните продукти съгласно член 13, параграф 3 от Регламент (ЕО) № 1784/2003 и съответните разпоредби на останалите регламенти, упоменати в член 1, параграф 1 от настоящия регламент.
Чрез дерогация от първи параграф:
а)
за основните продукти, изброени в приложение I към настоящия регламент, възстановяването на средствата може да бъде определено съобразно друг график, определен в съответствие с процедурата, предвидена в член 16, параграф 2 от Регламент (ЕО) № 3448/93;
б)
ставката на възстановяване за цели яйца от домашни птици, пресни или консервирани, както и на нецели яйца и на яйчен жълтък, подходящи за човешка консумация, пресни, сушени или консервирани под друга форма, неподсладени, следва да бъде определена за същия период, за който се определя възстановяването на износа на тези продукти в непреработен вид.“
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 17 март 2008 година.